O nyəbəgə adzé a ḿbɔ̄s wáma o nyəbəgə adzé ! Mís móe mə́ nə abə̌ŋ á mvús suláya woe, esǐl dzóe é nə anə́ ńkunda bikə́lá yā wásigi á miǹkǒl mí Galaad. 2Məsǒŋ móe mə́ nə anə́ ńkunda bə́yál míńtómbá yā bə́ mān tsíg mim̀vɔ̌d á mí ndəm mǎn wɔ̂ban óswē, bə́sə̄ bə́ bə̄lə́ mīḿbyás, təge ai éví wádzə́man á ńlōē. 3Biyé bí anyu bíe bí nə anə́ évə̄lē ńkɔ̌l, anyu dóe á nə m̀bəŋ. Məmáŋ móe mə́ nə anə́ bifǎs bibumá bí ófumbi á mvús suláya woe. 4Kíŋ dzóe e nə anə́ ńkum Dávid, ǹlóŋán ai fím. Akúda biběn a kə̌ kə̄lán étēde, biběn míḿbén yā bītá. 5Məbɛ́ móe mə́bɛ̄ mə́ nə anə́ bɔ́n miǹkɔ́g bə́bɛ̄, mim̀byás mí etɔŋ émvǔl yā mí nə́ á mə̄dîga á bə̄lís étē. 6Ósúsúa evúndū məsuli mə́ ngōgé ai nâ díbī lâsus, mayi bɛ́d á ńkǒl míra ai á ńkǒl ótú. 7O nə abəŋ ai nyɔ́l ésə, ǎ ḿbɔ̄s édǐŋ wáma, təge ai mǎn átɔ́ŋ. 8Ai ma á Libáŋ, ǎ ḿbɔ̄s wáma, ai ma á Libáŋ wayi sɔ́. Wayi sus ávōl avól ôbobon Amana, ôbobon Senir ai éví Hermon, á mim̀bǐl bíḿgbə́m ai miǹkǒl mí zə̄. 9Watsígíli ma ǹnə́m âbum, ǎ kál dzama, ǎ ḿbɔ̄s wáma; wakpee ma akúd hə ai məbəbə məbəbə móe, ai atabí də́dā yā ńsāngá wōē yā kíŋ. 10Miǹyɔmɔlán míe mí nyəbəg adzé, ǎ kál dzama, ǎ ḿbɔ̄s wáma ! Miǹyɔmɔlán míe myâsɔ̄an a lodo wɔ̂n, ńdɔ̄ fə məsǎn yā álabínda woe mákūndi m̀bəmbə enyum a lodo mim̀bɔ́n mísə. 11Biyé bí anyu bíe, ǎ ḿbɔ̄s wáma, byátwē ńkɔn wé, wé ai mənyáŋ bí sɔ̄lɔ́ óyə̄m wóe á sí; ńdɔ̄ áfə enyǔm yā bīwɔ́man bíe é nə anə́ ényǔm yā Libáŋ. 12Ǎ kál dzama, ǎ ḿbɔ̄s wáma, o nə afúb yā á nə́ óngōlā étēde, étam é nə́ ḿfɛdán.